§ 12. Nõukogu liikmed  (1) Nõukogu liikmed nimetab Riigikogu Nõukogu esimehe ettepanekul. Nõukogu liikmekandidaatide nimekiri esitatakse Riigikogule koosseisu nimekirjana. Nõukogu koosseis nimetatakse viieks aastaks.  (2) Nõukogu liikmete hulka ei tohi kuuluda Vabariigi Valitsuse  liikmed ja Eesti Panga töötajad.  (3) Nõukogu liige ei tohi töötada finantsjärelevalve subjekti juures ega kuuluda selle juhtimisorganitesse.  (4) Nõukogu liikme volitused lõpevad tema volituste tähtaja lõppemisel, tagasiastumisel, tagandamisel Eesti Panga seaduses ettenähtud korras ja surma korral.  (5) Ametist tagasiastumisest teatab Nõukogu liige Nõukogu esimehele vähemalt neli kuud ette.  (6) Nõukogu liikme nimetamisel Vabariigi Valitsuse liikmeks või tööle asumisel Eesti Panka,  nimetab Riigikogu Nõukogu esimehe ettepanekul asendusliikme. Asendusliikme volitused lõpevad Nõukogu liikme tagasiastumisel Nõukogu liikmelisust välistavast ametist või Eesti Pangas töötamise lõppemisel.  (7) Nõukogu liikme tööleasumisel finantsjärelevalve subjekti juurde või tema nimetamisel finantsjärelevalve subjekti juhtimisorgani liikmeks lõpevad tema volitused Nõukogu liikmena.  (8) Nõukogu koosseisu hiljem nimetatud liikmete volitused lõpevad samaaegselt Nõukogu antud koosseisu volitustega.  (9) Nõukogu esimehele ja liikmetele makstava hüvitise arvestamise alused ja maksmise korra kinnitab Nõukogu enne oma volituste lõppemist järgmisele Nõukogu koosseisule.  (10) Nõukogu liikmed on seotud ametialase saladuse hoidmise kohustusega. Nõukogu liikmed on kohustatud järgima kõiki seadustest ja muudest õigusaktidest, kaasa arvatud Euroopa Keskpankade Süsteemi õigusaktidest tulenevaid nõuded, mis kehtestavad kohustusi seoses konfidentsiaalsuse säilitamisega.